ՌԱՕ ԵԷՍ-ի բարձրաստիճան ներկայացուցիչ Միխայիլ Մանտրովը հուլիսի 22-ին հրավիրած ասուլիսի ժամանակ խոստացավ, որ Մոսկվա վերադառնալուն պես կկապվի ՌԱՕ-ի համապատասխան կառույցների հետ, եւ հաշվետվության այդ հատվածը կփոփոխվի, այսինքն՝ այնտեղ կարտացոլվի այն, ինչը իբր իրականում տեղի է ունեցել` կգրվի, որ այսքան գումարով ՌԱՕ ԵԷՍ-ը ձեռք է բերել կառավարման իրավունքը: Դրանից անցել է մեկ ամիս: Մանտրովը վաղուց արդեն Մոսկվայում է, բայց հաշվետվության մեջ տառ անգամ չի փոխվել: Սա կարելի է պատահականություն համարել, ասենք, Մանտրովը մոռացել է կամ Մանտրովը ասել է, բայց այնտեղ են մոռացել հաշվետվությունը փոխել: Բայց իրականության հետ դա ոչ մի կապ չունի: Որպեսզի հասկանանք, թե ինչու փոփոխության չի ենթարկվել ՌԱՕ ԵԷՍ-ի հաշվետվությունը, պետք է ուշադրությամբ կարդալ այդ փաստաթղթի վերնագիրը: